text:
Mozilla Firefox
Mozilla Firefox (che al vûl par inglês Volp di fouc o Bolp di fûc, dipent dalis zonis) al è un sgarfadôr (browser) che al permet di navigâ su la rêt Internet. Al è disponibil par plui sistemis operatîfs e al è svilupât come program a risultive vierte de Mozilla Foundation. La version 1.0, daspò scuasit doi agns di disvilup, e je stade publicade ai 9 di Novembar 2004. La version 1.5, daspò un altri an di disvilup, e je stade dade fûr ai 29 di Novembar 2005. La version plui resinte e je la 3.0.5, vignude fûr ai 16 di Dicembar 2008.
Il non origjinâl al jere Phoenix (fenîs, par inglês), simbul de gnove nassite de cinise di Netscape. Ma chest non al dovè jessi gambiât parcè che al jere za doprât da Phoenix Technologies, une dite che e fâs BIOS. Il non sielzût al fo Firebird, lassât ancje daspò di bande parcè che in conflit cun la base di dâts Firebird SQL.
Tabele dai contignûts
Carateristichis principâls[cambie | modifiche il codiç]
Firefox, a diference de Mozilla Suite, il precedent prodot de Mozilla Foundation, nol è un côl di programs, ma al è dome un sgarfadôr; se nus covente un program par lei la pueste eletroniche e i grups di discussion, o puedin doprâ Mozilla Thunderbird, inmò pes funzions di calendari al è Mozilla Sunbird. I obietîfs principâi a son la facilitât di ûs, la stabilitât, il rispiet dai standarts web, la sigurece, la velocitât, cence rindilu masse pesant. Al è ancje disponibil par plui sistemis operatîfs (Microsoft Windows, GNU/Linux, Mac OS, OS/2 e Solaris a son i principâi) e in tantis lenghis, includût dai prins dal 2005 ancje il furlan.
De publicazion de version 1.0, Firefox e à vût une grande difusion e ai 19 di Otubar 2005 a si è rivâts a 100 milions di discjamadis, cun scuasit 50 milions in sîs mês; ai 4 di Avost 2006 lis discjamadis a àn tocjât la cuote di 200 milions. La percentuâl di ûs di Firefox e je aromai parsore il 20% in Europe, cun pontis di scuasit 40% in Slovenie. Chest al à un pôc spaurît la Microsoft che e à decidût di disvilupâ une gnove version dal so sgarfadôr, Internet Explorer, che nol vignive inzornât di un pâr di agns.
Estensions[cambie | modifiche il codiç]
Une des carateristichis plui famosis di Firefox e je che chê di podê slargjâ lis funzions dal program par mieç di tocs che a zontin gnovis pussibilitâts e scurtin ciertis azions dai utents. Par esempli si pues viodi diretementri intal sgarfadôr il timp in dut al mont, o viodi lis gnovis cjapadis dai sîts di informazions plui cognossûts, o ancjemò vê une note se a rivin gnûfs messaçs di pueste eletroniche inte nestre casele.
Lengutis[cambie | modifiche il codiç]
Altre funzion une vore cognossude e doprade dai utents e je che di podê vierzi jentri di un barcon dal sgarfadôr plui istancis, segnaladis di une lengute in alt sot de bande dai imprescj. Chest al permet di no vê masse confusion inte bande des aplicazions e di podê sierâ dutis lis pagjinis intun colp.
Leams esternis[cambie | modifiche il codiç]
- Mozilla.org
- Pagjine ufiziâl di Mozilla Firefox
- (furlan) Mozilla Firefox par furlan
- (talian) Mozilla Firefox par talian
- (inglês) Spread Firefox, sît par pandi la cognossince di Firefox


c: text/html

text:
Islam
L'Islam, (إسلام, di pronunciâ "Islàm") che in arap al vûl disi "sotanance" o "dedizion" a Allah, al è dongje da l’ebraisim e dal cristianisim, une des trê grandis religjons monoteistichis. E je ultime par ordin cronologjic ma seconde par numar di fedêi daûr dal cristianisim. I soi fedêi si clamin musulmans (arap muslim, chel che al seguìs l'Islam) oben maometans.
Tabele dai contignûts
Storie[cambie | modifiche il codiç]
L’Islam al è nassût cu la predicazion di Maomet (in arap Muhammad) tal VII secul d.d.C.
Maomet al nassè a la Mecca, in Arabie Saudite viers il 570 d.C.
A chel timp i araps a praticavin une forme dal rît di Allāh che al veve il so centri te valade da Mecca a ret dal sacrari de Ka'bah, che al jere un edifici a forme cubiche dulà che si adorave une meteorite. Secont la tradizion, la Ka'bah in origjin e custodive 360 dius,un par ogni dì dal calendari lunâr.
A pene che Maomet al , al contradì lis pratichis religjosis dal so timp. Al jere insodisfat pal politeism e la imoralitât praticade intes riunions religjosis. A la etât di 40 agns, intant che si cjatave intun landri dulà che par solit al leve a meditâ, la tradizion e vûl che un agnul, Gabriel, i comandàs di recitâ il non di Allāh. Dopo trê refûts e tantis insistencis dal agnul, Maomet si decidè a recitâ ad alte vôs chel che al fo po dopo considerât la prime serie di rivelazions che a fasin part dal Coran.
Si dîs che Maomet, ogni volte che al riceveve une rivelazion, le recitave a chei che i stevin dongje. Chescj a lôr volte lu imparavin a memorie. Dât che la fabricazion de cjarte e jere scognossude ai araps, lis rivelazions detadis di Maomet a vignivin scritis dai scritôrs su vues di camêl, fueis di palme, len o pergamenis.
Dome dopo la muart dal profete il Coran al cjapà la forme che al à vuê. Maomet al murì intal 632 d.d.C. e no vint lassât un erêt mascjo e nissun disponiment pe sô sucession, al vignì designât un sucessôr cuntune forme di elezion. I musulmans "sunnits" a acetarin il principi de funzion eletive, partant a considerarin i "califs" come sucessôrs di Maomet. Par cuintri i musulmans "siits", no son dacuardi parcè che a ritegnin che a direzi il mont musulman al devi jessi un dissendent di Maomet ancje se di linie laterâl.
L'Islam al continue la tradizion dal Ebraisim e dal Cristianisim e Maomet al sarès l'ultin dai grancj profetis dopo Adam, Abram, Mosè e Jesus.
Libris sacris dal Islam[cambie | modifiche il codiç]
Il libri sacri pai musulmans al è il Coran, dal arap Qur'an che al significhe "recitazion" o "leture ad alte vôs", e dulà che al ven contât che l'arcagnul Gabriel al rivelà a Maomet la potence di Diu (par arap Allah). Dongje dal Coran e je la racuelte dai insegnaments e de vite di Maomet che e je scrite te Sunna.
I musulmans a crodin che il Coran scrit in arabic al sedi la uniche vere font di rivelazion, parcè che a disin che Idiu par mieç dal agnul Gabriel al doprà la lenghe arabe par cjacarâ. Partant a refudin cualsisei traduzion in altris lenghis.
La osservance dai insegnaments di chescj libris e fasarà sì che l'om, tal judizi finâl, al vignedi mandât in paradîs o tal infier.
I musulmans a crodin che la lôr fede a sedi l'adempiment des rivelazions dadis ai ebreus e ai prins cristians fedêi.
Precets[cambie | modifiche il codiç]
Diu al è unic e no indi è altris come Lui.
L'om al à une anime che a vîf dopo muart e al pues vê destins diviers: o un paradîs celest o il cjastì intal infier.
L'Islam al à cinc precets principâi e cinc crodincis fondamentâls. I pilastris de fede a son:
- Fede intun unic Diu, Allāh
- Fede intai agnui
- Fede in tancj profetis (Adam, Abram, Moisès, Jesus, Maomet), ma intun sôl messaç
- Fede intune dì dal judizi
- Fede inte potence di Diu e intal fat che lui al determine i acjadiments.
I pilastris de adorazion a son:
- Ripetizion dal credo: A nol è Diu fûr di Allāh e Maomet al è il messazîr di Allāh.
- Preiere cinc voltis al dî voltâts viers la Mecca
- Caritât, oblic di dâ une percentuâl de proprietât comprendûts i redits
- Dizun, in particolâr il Ramadan che al dure un mês
- Pelegrinaç, i mascjos a devin fâ un viaç a la Mecca almancul une volte inte lôr vite. A son dispensâts i malâts e i puars.
Il lôr lûc di preiere e je la Moschee.
L'Islam vuê[cambie | modifiche il codiç]
Cuasi il 90% dai musulmans a son Sunnits, cirche il 10% (in particolâr in Persie, e cuntune fuarte presince in Iraq, in Liban e intal Bahrain) a son Siits.
Leams esternis[cambie | modifiche il codiç]
- (talian)Portâl talian sul Islam
- (talian) Selezion di gjornâi islamics par talian

robotstxt: allowed

filter: keep


text:
ATUALITÂT - Un president di transizion
O leiarês te interviste che al President i vevin domandât se al varès fevelât par furlan aae cunvigne di Ente Friuli nel Mondo: intal 2010 - an de interviste - si è davuelte la setime cunvigne di Ente Friuli nel Mondo e il President Pieri Pittaro al à fevelât par talian come cuasi ducj i intervents dai relatôrs che a jerin sul palc.
Classe 1934, Pieri Pittaro, za responsabil centri vitivinicul regjonâl, za president mondiâl dai enolics, za sindic di Bertiûl e inmò a la vuide de sô aziende di Rivolt, al è stât elet President di Ente Friuli nel Mondo miercus ai 30 di Jugn. O vin stât a cognossilu e a sintîlu par capî miôr cuale che e sarà la sô linie.
- President Pittaro, che mi permeti une batude, Lui che al à confidencis cul argoment, ce «etichete» metaressial su la «Sô butilie»?
Contadin prestât a altris ativitâts.
- Cemût ise madurade la sô candidature?
Il gno non al è stât tirât fûr tal ultin moment dal President Santuz parcè che a jerin masse aspirants e no si rivave a cjatâ un acuardi. Al è vignût fûr il gno non par vie che o soi un pôc fûr de sene di tancj agns e no soi leât a curints o partîts, ancje se o ai lis mês ideis. E cussì dut si è sierât in 3 dîs.
- E ce aial pensât cuant che je àn fate?
Mi soi metût a ridi parcè che o pensi che un tor i 60 agns al varès di passâ la man a chei altris. Cussì o ai fat lassant lis incarghis che o vevin ancje se mi disevin di restâ, parcè che dopo tancj agns al è just che e rivi int gnove. Cussì cuant che mi àn proponût di fâ il president di Ente Friuli nel Mondo o ai dit di no in dutis lis manieris, ma mi àn telefonât ducj e a la o ai scugnût dî di sì. Ma o soi stât clâr fin di subit: il mandât al è di 4 agns, ma jo o sarai un president di passaç che al gjestirà chest moment di transizion e dopo mi dimetarai par fâ gnovis elezions. Mi soi metût a servizi dal Ent cun spirt, par risolvi i problemis che mi àn dit che a son.
- La assemblee che lu à elet no je stade propit trancuile… cemût pensial di tignî il rapuart cun Gurize (il President Gerghetta al à lassade la assemblee sbatint la puarte)?
Gherghetta al à sclarît che no jere une cuistion di personis, ma di maniere: dut al è stât fat un pôc masse di corse. Duncje o pensi che dopo la fieste che o fasarìn a Maian (31 di Lui e 1 di Avost, ndr), o larai a Gurize par presentâmi e cognossilu.
- E ce rispueste vuelial dâ a chei Fogolârs che a domandavin une elezion dal President tignint cont des istancis de base?
La elezion direte e je impussibil: jo o soi par un coivolziment democratic il plui slargjât pussibil, ma si à di jessi ancje pratics. Po dopo, dentri dal diretîf ogni component al varà un vôt e no par cuotis di partecipazion. Ma o intint coinvolzi i fogolârs puartant dentri dal consei i lôr rapresentants: un pe Americhe dal Nord, un pe Americhe dal Sud, un pal Est e un pe Australie. Ma nol è pensabil che a partecipedin fasint ogni volte un viaç e par chest o doprarìn lis videoconferencis.
- Cualis sarano lis sôs prioritâts par Ente Friuli nel Mondo?
Prin di dut o modificarìn il statût slizerint il consei diretîf. Cun di plui o volarès che il President al fos elet de assemblee e no dal consei come cumò. Dopo di vê rifat il statût, magari dentri di Zenâr dal 2011, dopo une schierie di consultazions parcè che o ai voie di sintî ducj, il President si dimetarà e si tornarà a votâ.
Cun di plui o stoi za lavorant al riordin dal personâl: l’ent nol varà plui un diretôr e al restarà dome un segretari, ridusint cussì lis spesis. La linee e je chê di lavorâ fasint cuadrâ il belanç: al è masse facil domandâ prime finanziaments e dopo inviâ lis ativitâts. Prime si à di dâsi di fâ cun ce che si à. Une altre robe che i ten une vore e je la presince dulà che mi invidin, e cuant che no podarai partecipâ diretementri ai events, l’ent al varà in ogni câs un so rapresentant delegât.
- Cognossial La Patrie dal Friûl?
Sì, le ai viodude in cjase di cualchi amì, ma o amet di no jessi inmò un vuestri letôr, ma o proviodarai.
- Ce pensial in gjenerâl de informazion fate doprant la lenghe furlane?
Par me il furlan al è un valôr e lu ai simpri fevelât: o soi un tacât a lis lidrîs. Ma no vin di jessi campaniliscj e no vin di trascurâ ancje lis lenghis forestis.
- Secont lui la lenghe furlane podaressie jessi la lenghe di colegament des comunitâts furlanis tal mont?
Chi o puarti la mê esperience di famee parcè che o ai tancj parincj tal forest: la prime gjenerazion e fevelave furlan, la seconde furlane e inglês, che mi disin «Fevele furlan che no capìn il talian»… ma al è ancje di dî che i plui zovins a stan pierdint la lenghe furlane, ma e cognòs il talian. Duncje la rispueste no je facil.
- Parcè dopo tancj agns i furlans tal mont a continuin a dî che no cognossin il Friûl?
O pensi che al sedi ancje une conseguence di cemût che i nestris emigrants si son rapuartâts cu la societât dulà che a rivavin: si son impegnâts par integrâsi ta chês societâts e chest forsit al à puartâ a smamî un pôc i contats cu la tiere di origjin. Però mi pâr ancje di capî che a son i zovins che cumò a vuelin tornâ a strenzi il leam. Ancje se cualchidun di lôr al fevele plui par talian e nus àn domandât cors par talian.
- Forsit e je dome une cuistion di dâur oportunitâts: Alido Gerussi, vicepresident vicjari di Ente Friuli nel Mondo, nus à dit (interviste su La Patrie dal Friûl di Lui dal 2010, ndr) che i dissendents a son une vore curiôs di cognossi la lenghe furlane…
Lui al cognòs une vore miôr di me la situazion dal EFnM e chê des comunitâts di furlans pal mont. E duncje se o varìn domandis di fâ cors e stages di lenghe furlane, a saran benvignudis e o darìn une rispueste positive. O vin za ativitâts ta chest sens.
- Ce pensial dal insegnament de lenghe furlane a scuele?
O pensi che il nestri çurviel al à potenzialitâts une vore plui grandis di ce che o doprìn: a proposit di aprendiment des lenghis o cjali massime i popui dal Est europe che a imparin une vore di corse tantis lenghis, come pape Zuan Pauli II che o ai cognossût. Duncje o pensi che imparâ il furlan al vadi ben parcè che e je la nestre lenghe, dongje ancje di chês altris lenghis. Ma al è un pecjât che lis fameis no lu doprin cui fîs.
- Te prossime fieste dai fogolârs che si tignarà a Maian fevelarail in ce lenghe?
Ur domandarai ai partecipants se o ai di fevelâ par furlan o par talian.
- Saial cui che a jerin in nestris fondadôrs pre Josef Marchet e Felix Marchi?
Ju ai sintûts a nomenâ, ma o amet che no ai aprofondît il studi des lôr oparis.
- Ce pensial di Achille Tellini?
Mi plaseve il concet di une lenghe che e metès in colegament ducj i popui, ma o ai simpri pensât che l’esperanto nol varès vude fortune parcè che aromai l’inglês al jere za une vore indevant come lenghe francje internazionâl.
- Il plui grant furlan secont Lui?
A seconde dai cjamps, a son tancj i furlans che a son stâts grancj. Pe impreditorie o pensi a Jacopo Linussio, te culture Ottavio Valerio e te politiche mi plâs ricuardâ Tiziano Tessitori
- Ce pensial de idee origjinarie di Tiziano Tessitori a proposit de regjon autonome?
O pensi che lu vedin fermât masse adore. Al veve di lâ fint insom… invezit vuê tra Friûl e Triest si scuen lâ dacuardi ma… a àn creade une regjon miste che no capìs nancje parcè… E po Tessitori al jere di chê gjenerazion che e faseve politiche pure.
- Ce pensial de globalizazion?
Al va ben che lis distancis a son stadis scurtadis e i confins a son colâts, ma propit ta cheste ete, al devente inmò plui impuartant difindi lis lidrîs.
- Cuâl isal il so scritôr furlan preferît?
Amedeo Giacomini pe abilitât di pinelâ lis situazions cu lis peraulis.
- Doprial Internet e lis gnovis tecnologjiis?
Par lavôr in aziende o ai ducj i imprescj, ma personalmentri o soi une vore indaûr e o scuen fâmi judâ. Ma no soi un bon esempli parcè che vuê a coventin.
- Su la cuistion dal vin Friulano, ex Tocai ce pensial?
Jo o vevi proponût «Tai friulano» al puest di «Tocai friulano» e si superave il probleme dal principi gjeografic che la Europe e à doprât: o jerin in svantaç fin dal inizi e o varessin vût di dâsi di fâ par un non gnûf, no pal non «Tocai» che daûr de filosofie de normative europeane i spietave a la Ongjarie parcè che là e je la regjon gjeografiche che si clame cussì.
- Parcè la Sô propueste «Tai friulano» no ise passade?
Parcè che le ai fate jo!… dut câs cumò a son 10 milions di euros par promovi il gnûf non dal «Friulano», ma o speri che chei finanziaments a sedin impleâts pal vin ma ancje ducj chei altris prodots.
- A proposit di promozion, ce pensial de operazion «Depardieu»?
Cun dute la int valide che o vin chi, o dîs dome «No comment»!
- Parcè aial il ritrat dal imperadôr Josef Franz?
Mi à fat cognossi cheste figure Paolo Solimbergo che al veve une grande vision internazionâl e che mi à menât tantis voltis a Viene. Josef Franz al à aministrât une vore ben e al veve rispiet dai popui.
- E parcè aial ancje tantis fotos des Frecce Tricolori?
Parcè che o adori svolâ, o ai il brevet e o ai svolât tant te vite e cumò no pues fâlu plui.
- Vuelial sierâ cuntun pinsîr pai furlans che nus lei tal forest?
I furlans a son simpri stâts definîts «salts, onescj e lavoradôrs», ma cumò e je ore di fâ cognossi lis nestris fantasie, creativitât, imprenditorialitât.
Christian Romanini


text:
EDITORIÂL - Chei che a sburtin par mandânus in B
✽✽ Mi someave biel tacâ chest numar cuntune gnove positive, tant par fâ viodi che i furlans no son simpri “bastians contraris”. O volevi scrivi di chei zovins che a àn trasformât il drone, un strument di vuere e muart, intun alc di diviers: tal lôr progjet, bielzà vendût e in vore, al semene un antiparassitari cuintri lis malatiis de blave.
✽✽ Un esempli di alc che al larès sburtât par creâ puescj di vore, ma no dome. Un segnâl che jessi alternatîfs no je une peraule o une mode, che la nestre zoventût no je di butâ vie, che a son lis fuarcis par dâ rispuestis fuartis a cheste crisi cence fin.
In sumis mi someave che une piçule storie e podeve jessi un stimul a fâ ben, a no molâ.
✽✽ O jeri content ancje parcè che alc si è mot sul plan de politiche. E je di chê altre dì la riunion de Associazion Friûl Europe che e clame a “une mobilitazion dal popul furlan in difese de autonomie”. A Otubar si met dongje il referendum digjitâl pe Indipendence dal Friûl. No jentri su lis carateristichis e lis propuestis dai doi grops. Sul referendum o crodìn, tant che redazion de Patrie, che e sedi juste prime di dut la informazion e chest o fasarìn tal numar che al ven, sintint i promotôrs de iniziative.
✽✽ Ancje suntun altri versant si podeve segnâ un pont. Dutis lis celebrazions pal centenari de prime vuere mondiâl no passin cence une critiche che e cres dì par dì. Cuant o vin dite, te conference stampe pal gnûf an, che il nestri gjornâl al sarès stât in prime linie cuintri de retoriche, lis bausiis e lis straçariis su lis manifestazions talianotis de Regjon, si jere di bessôi: vuê o sin un grum di plui. E se il Pape al larà no dome a Redipulie, ma ancje tal cimitieri dai soldâts dal Imperi austroongjarês di Foian, di sigûr nol sarà par merit nestri, ma o sin contents istès.
✽✽ E alore parcè chel “mi someave” des primis riis? Parcè laraio indevant intune altre maniere? Dome parcè che chei altris, chei cuintri dal Friûl e dai furlans no stan fers, a sburtin par fânus finî in serie B.
E lu fasin cence nissune vergogne.
L’ultin esempli: si visaiso de Serracchiani a proposit dal ufici scolastic regjonâl. «No si tocje - e veve dite la presidente - i va de nestre autonomie»
✽✽ E dutis lis nainis su la impuartance de culture e de scuele?
Il risultât: a Setembar chel ufici al varà un dirigjent di secont nivel, al sarà ridusût, al contarà pôc e nuie. Cui aial decidût? Il guvier naturalmentri, cui nestris politicons cidins tant che simpri, includude la Serracchiani.
✽✽ Par noaltris autonomie al vûl dî fâ lis robis miôr di chei altris pe nestre int, la nestre tiere; pai sorestants e je dome un patacon par fâ cariere. ❚
DREE VALCIC


text:
IL FERÂL. I FURLANS. Coordenadis gjeografichis (seste pontade)
Pal “Ferâl”, la rubriche dedicade a pre Antoni Beline, chest an o riproponìn une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
pre Roman Michelotti
***
(seste pontade)
[...] I FURLANS
Coordenadis gjeografichis
Se la storie e à il so pês tal studiâ l’identikit di un popul, un pês no mancul grant e determinant lu à la gjeografie. La vision religjose di un che al vîf in mont e je diferente di un che al vîf in culine e ancjemò di plui rispiet a un che al è te plane o ad ôr dal mâr. Adiriture si pues cjatâ une diviersificazion inte stesse fasse gjeografiche. Un che al vîf tun borc o tun paîs là che il soreli al trai di buinore fin gnot al à une vision religjose plui positive, solâr e magari superficiâl di un che al vîf tun borc platât e cul soreli a tessare, là che la pôre o il terôr di Diu a saran la carateristiche dominant. O ai sot voli doi films classics, “Ordet” di Carl Th. Dreyer e “Il setim sigjil” di Ingmar Bergman. No varessin podût jessi pensâts e zirâts che intune regjon nordiche, cun tant scûr e frêt e cun pocje lûs e calôr, e di doi regjiscj che a vevin respirât chest clime fin te profonditât dal cûr. Pe stesse reson, un baracon devozionâl come chel ator di pari Pio al podeve cjapâ pît e slargjâsi dome inte solaritât meridionâl. Passant duncje des spicis des monts a la marine, o larìn de massime interioritât a la massime esterioritât, de estreme individualitât a l’estreme socialitât.
La mont ti da protezion ma ancje ti delimite. Ti ten strent come tun pugn ma e riscje ancje di no lassâti tirâ flât e cjalâ fûr. Dut chest si tradûs tune religjon dipendente e fatalistiche, intimistiche e ripetitive, che e va une vore in profonditât tal intim de persone ma e stente a slargjâsi parsore vie. Juste il contrari de religjositât di un Furlan de Basse. Chest si pues constatâlu metint a confront, par esempli, la religjositât de int di Cjanâl di S. Canzian (Prât di Cjargne) cun chê di Maran o, plui ancjemò, di Grau. O stoi fevelant simpri di religjositât e duncje di manifestazion esteriôr, che no à un rapuart diret e scontât cu la fede. O podarai dî che a Maran a van plui in glesie che no a Sostâs o a Davausa; no ai motivazions ni provis par dî che i catolics lagunârs a àn plui fede dai anarchics de val Pesarine.
E esist ancje une leç di atrazion, là che il fuart al tire il debul. A confin cul mont slâf e todesc, al è evident che la religjositât e sintarà l’inflùs di une comunitât culturalmentri plui fuarte e omogjenie, di stamp sentimentâl o protestant, come che i paîs a contat cul Venit a cjaparan sù une religjositât di stamp venit, là che il templi al è determinant. Almancul come imagjin sociâl e façade. Mi visi che une volte il vescul Battisti mi fevelave de floridure religjose dal Venit ben plui sflandorose se paragonade al desert furlan. I ai rispuindût, semplificant e enfatizant, che la diference fra i Venits e i Furlans e je che i Venits a van a preâ Sant Antoni di Padue e po a robâ e a imbroiâ e i Furlans a robin e a imbroin cence passâ par Sant Antoni di Glemone, che al è simpri chel.
No vin di dismenteâ i secui di emigrazion e lis contradis là che la nestre int e leve a vore. No si pues capî certs ategjaments anarchics de Cjargne dai prins dal secul se no si ten cont che la clime che a respiravin e vignive di là des monts, dal mont de Riforme e de prioritât de cussience rispiet a la mediazion eclesiastiche.
Duncje, cuant che si fevele di Furlans e di religjon, si à di tignî presint ancje la diferenziazion gjeografiche, la condizion socio-ecomomiche, la ereditarietât psico-somatiche, l’habitat culturâl, oltri naturalmentri al fat che si trate di un dai aspiets plui personâi de vite e partant si varès di concludi che “ognun al à un Signôr par cont so”.
Dentri di chest telâr gjenerâl, si pues intivâsi in cualchi rare isule, une sorte di oasi là che la religjon e à cjatât un humus particolarmentri adat e fecont. Al pues dipendi di une carateristiche particolâr dal paîs o de presince di cualchi predi particolarmentri grant e sant o ancje benvolût, che al à vude la gracie di semenâ a plene man e la furtune di cjapâ sù un racuelt straordenari. Par esempli, il fat che a Çurçuvint a sedin saltâts fûr siet predis no si pues no metilu in relazion a la presince di un predi come siôr Santul pre Luigj Zuliani. Ma ce che tal Venit e sarès regule, culì di nô e je une raritât di cjalâle plui cun suspiet che cun amirazion. ❚
[…] (al va indevant sul prossim numar)
pre Antoni Beline


text:
IL FERÂL. I FURLANS E IL TEMPLI. (decime prime pontade)
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
***
(decime prime pontade)
[…] I FURLANS E IL TEMPLI
4. LA RELIGJON DAI FURLANS
Une comunitât naturaliter christiana ma pôc catoliche
Dai miei agns di Cjargne, fondamentâi par tantis resons, o ricuardi cun afiet particolâr la int di Treli, che si diferenziavin di ducj i paîs e borcs dal comun di Paulâr. A jerin ducj unîts di ca e di là de uniche contrade che e traviersave il paîs d’insom fin dapît. Un nît di âfs operosis o, seont i paularins, un nît di liparis. Di fat ju clamavin “i ribei”. No jerin di glesie nancje par scomesse e a vevin simpri cavilât cui predis che il vescul ur mandave plui par tignîju sot che par passiju.
Par cont di sacraments e di messis al jere di sgrisulâsi e tantis feminis a jerin plui mastinis dai oms. Mi visi che o soi lât a cjatâ la Sule, une femine dute lavôr e cjase, che si disfave par fâ un plasê ma che no tu vevis di vêi indiment ni glesiis ni Signôrs. Il so om al jere muart jù pes Africhis e jê e jere restade vedue cun cuatri fruts tant piçui che “a stavin ducj sot di un zei, come i poleçs sot de glogje”. Cuant che le invidavi a vignî a messe, magari dome par fâle ingjaulâ, jê mi diseve: “Che a ledin lis sôs preferidis, che cun me al è stât vilan fin avonde”. Naturalmentri i scjampave cualchi croste di chês penzis e jo i domandavi: “Disêtmi mo, Sule. Dopo blestemât, no vêso un fregul di rimuars di cussience? Cemût si sintîso?”. “Tant ben che mai, siôr. Come cuant che si cjol il vueli di riç”.
Cul timp a àn tacât a vignî un biel troput di feminis e ancje la canae. I oms a stavin di fûr, sentâts sul muret. Chei che a vignivin dentri regolarmentri a jerin une infime minorance, di contâle sui dêts, e te opinion publiche no jerin nancje i miôr. Cun dut a chel o pues testemoneâ di no vê cjatade tante solidarietât e tante colegance in nissun altri paîs. Si devin une man tal fâ sù la cjase o tal comedâ il stali; a vore pai prâts a levin simpri in procession come lis furmiis e, magari blestemant, a àn tignût i viei a cjase, a murî intal lôr jet. Li o pues dî di vê cjatade propit un’anime luterane, che no sopuartave peandis e brenis glesiastichis e confessionâls di nissun gjenar. Par me, o scuen dî che o ài cjatade int splendide, ancje se il belanç cultuâl nol è stât esaltant.
Chi o sin rivâts un pôc al cûr de cuistion: la religjositât dai Furlans, che no ame masse une mediazion glesiastiche ma che e preferìs un contat personâl cun Diu. Se o ves di dâ dôs cualifichis a cheste religjon o religjositât, le clamarès serie e sobrie o misurade.
Une religjon serie e remissive
La serietât di une religjon e sta tal concet alt che si à de divinitât. Poben, i Furlans a àn simpri viodût e crodût intun Suprem parsore di nô, che al à tes sôs mans il nestri destin e al dispon dut a so plasiment e volê. Lu palese il nestri mût di dî: “Al sarà ce che Diu vorà”. “Ce che al è destinât nol mancje”. “Dut a glorie di Diu”. Chest sens alt (=trassendent) di Diu nus puarte a cjapâlu in maniere serie e a no tentâ compromès o fufignis. Denant di une disgracie o di un mâl, di altris bandis si scomence a clamâ ducj i sants, a impiâ cjandelis, a bati santuaris e a fâ avôts a rafiche cirint di fâi cambiâ idee o almancul di fâi sierâ un voli. Un bon Furlan chest no lu fâs. Al acete ce che Diu al à destinât, savint o pensant che al vedi reson o une sô reson par fâ chel tant. Lu vin provât in tantis disgraciis e la ultime e je stade chê dal taramot, che no vin contestât Diu par un flagjel che al podeve segnânus par simpri. O vin domandât dome di dânus une man, se al crodeve, par tornâ a jevâ in pîts.
Cheste religjon, che jo le clami serie, e à il pericul di fânus plombâ tune sorte di fatalisim, di rassegnazion, di passivitât che e pò tramudâsi in pegritât o alibi par restâ cul cûl par tiere. Une religjon dal gjenar e je une providence par cuant che ti va mâl, ma no ti judarà trop a stâ ben. Soredut e je periculose par un popul che al è za puartât, par tantis liendis storichis e resons economichis e psicologjichis, a vê pocje stime di sè, a acetâ dut, a crodi di vê dome dovês e mai dirits. Une scuele serie, al diseve don Milani, e à di insegnâ la supierbie ai umii e la umiltât ai supierbeôs.
Cuant che o feveli di sobrietât, o intint la maniere misurade, discrete, personâl, no sunsurose e no tabaiote di vivi la religjon. A diference di altris culturis, che a fasin lis garis tal esternâ la lôr religjon al limit dal folclôr e dal ridicul, nô Furlans o sin une vore gjelôs de nestre fede e int fevelìn ancje masse pôc. E lis manifestazions esteriôrs, come devozions, processions, superstizions, adunadis, se a passin une certe misure, a son cjaladis plui cun suspiet che cun afiet e stime. Al contrari dal Venit, che no si è mai masse devots e preots, un Furlan masse catolic al sune di esagjerât, di stonât, di fals. Al palese pocje serietât e pôc caratar. Paradossalmentri o preferìs un che nol va mai in glesie a un che al va masse e, fra doi mâi, o preferìs une mignestre lamie a une masse salade.
Une religjon sobrie e misurade
Cheste sobrietât e à un riflès te discrezion dal cult dai sants. O preìn dome chei che a puedin judânus cun cualchi gracie concrete, peade a la nestre vite di ogni dì. Chei sants che la tradizion e à metût sorestants di cualchi malan dai cristians e dai nemâi. Parcè che cuant che si è puars e no si à nissun di avodâsi, si pree un sant che nus dedi la gracie che nus covente par tirâ indenant. Une cjadele o une palanche par une gracie piçule. La nestre devozion a la Madone e je fate plui di solidarietât e di compassion pe sô vite martare, tant someant a la nestre, che di speculazion par vê cuissà ce plasês.
Cun cheste fonde psicologjiche e cuntune vision dal mont cussì concrete e prosaiche, al è clâr che lis organizazions, lis associazions, i moviments carismatics, lis azions catolichis no fasin lidrîs, almancul te int plui serie. E se a cjapin pît a fuarce di bati e di tontonâ, a colin a pene che al cambie aiar o che si cerce un salustri di libertât.
Sfueant lis rivistis diocesanis dal episcopât di Nogara (1928-1955) e ancje un toc di chel di Zaffonato (1956-1972), si cjate une insistence ossessive, sfuarçade, spropositade, stonade, patologjiche su l’Azion Catoliche. A vevin di tesserâsi ducj, dai canais di scune ai viei cul pît te buse, e, par dâ l’idee che la robe e cjapave simpri plui snait, si veve di cressi ogni an il numar des tessaris. Cussì l’esercit dai catolics impegnâts si infoltive simpri di plui, lis sachetis dai plevans che a scugnivin paiâ plui di cualchi tessare par fâ biele figure cul vescul a jerin simpri plui sclagnis e il dut si riduseve a numars, a organigramis, a une bufule che la prime svintade di libertât e di modernitât le à fate spreçâ. Dulà ise “la falange di Cristo Redentore”? Dulà sono “gli arditi della fede” e “gli araldi dell’amore”? Dulà sono i fans di Maria Goretti e di Domenico Savio? Dopo di jessi esplodude come il fonc de bombe atomiche, cu la stesse velocitât e je lade in fum, jemplant di desolazion e di muart canonichis, ricreatoris, glesiis, sezions di partît e vie. Une fin precipitose e innaturâl par une robe precipitose e innaturâl tal nassi.
Al sarès interessant rifleti sul rapuart fra i Furlans e il predi, che al è l’esponent plui visibil e plui concret dal templi. Un rapuart di malinfidence e di distac, di sotanance e di ironie, remissîf e ostîl. La int e rive a fâ ancje une distinzion fra il so plevan, se al è bon, e la categorie dal predessam e a salvâ la persone ancje se il judizi su la categorie al è negatîf. Intal predi, soredut intal so plevan, la int e cjale plui la umanitât che la sacralitât e une sane umanitât e je simpri preferibil a une grande sacralitât. Il judizi de int sul predi al è specularmentri contrari a di chel de istituzion glesiastiche. Pa la cuâl chel che la curie e considere un trist predi parcè che al è pôc sacrâl e masse uman al è benvolût de int e chel che la curie e considere un predi model al è a pene sopuartât de int e pôc benvolût. O ài viodût, e o podarès fâ nons e cognons, la int a vaî come scoreade la muart di un predi che al veve esagjerât tal bevi e al jere stât un pôc libertin, e no pues dismenteâ la glacere che e à compagnât al cimitieri un predi che ju veve tormentâts cun predicjis, e funzions e corezions su la castitât, su la mode, su la politiche, sul gjaul e sô mari. Istintivamentri la int si tache al predi mancul presonîr dal templi e si slontane di chel che al vîf esclusivamentri in funzion de sô sacralitât.
Cjalant in maniere gjenerâl e forsit aprossimative la categorie dal predis, che in Cjargne a jerin clamâts “corvacs”, la int e viôt il predi simpri de bande dal podê, de autoritât, dal ordin, dai grancj e dai siôrs e duncje si à di dâi il so e lassâlu lâ pai siei viaçs. E se un predi al ven fûr, come la pluritât, de biade int, il salt al è plui rissolût e impressionant. Dut chest ti puarte a no metiti mai cuintri ma a no vê mai masse confidence. Nancje te confession, viodude e vivude plui come une crôs che une liberazion. Venti sù a vevin une sorte di litanie che e diseve: “Regjina martyrum et confessorum mai”. Tant a dî che no si à mai di contâ dut, nancje al predi. Mi à fat pensâ a Pasche di chest an une femine di Vileuarbe, une des pocjis vignudis a confessâsi. “Nol è che o sinti la dibisugne, ma o soi vignude plui par vizi…”. Dut chest al fâs capî che il templi al è sopuartât come un mâl necessari, ma al reste une struture lontane, stranie, plui glotude che volude. ❚
[…]
(al va indevant sul prossim numar)
pre Antoni Beline


text:
La lenghe furlane tes prioritâts de Paritetiche di Strizzolo
“Un dai temis che a varan di jessi svilupâts de comission Paritetiche al è chel de pupilance e de valorizazion de lenghe e culture furlanis”. Cussì il president de comission, Ivano Strizzolo, che al zonte: “Cuant che o tornarìn a riunîsi daspò de polse estive, cheste e sarà une des cuistions che o metarai su la taule de comission”.
Dant la fonde ae sô iniziative, il president al ricuarde che l’articul 3 dal Statût di autonomie dal Friûl - VJ al dîs che “Inte Regjon e je ricognossude la stesse paritât di dirits e di tratament a ducj i citadins, cualsisei il grop linguistic di partignince, cu la pupilance des rispetivis carateristichis etnichis e culturâls”.
Cun di plui, al zonte Strizzolo, l’articul 6 dal Statût al zonte che “La Regjon e pues adeguâ a lis sôs particolârs esigjencis lis disposizions des leçs de Republiche taliane, fasint buinis regulis di integrazion e di atuazion tai ambits di scuele materne, istruzion elementâr, des mediis, classiche, sientifiche, magjistrâl, tecniche e artistiche”.
Cun chescj doi “impuartants” ponts di valôr costituzionâl contignût tal Statût, e stant che la Paritetiche e à il compit di esprimisi su lis normis di atuazion dal Statût Friûl - VJ, “al devente obligatori svilupâ une iniziative che, cjapant pît di un gnûf Protocol tra Stât e Regjon, e puedi finalmentri dâ atuazion a un dai principis sacrosants sedi de Costituzion republicane, sedi dal Statût di Autonomie in cont de libertât di insegnament e de vere praticabilitât scolastiche de lenghe e culture furlanis”.
Su chest troi, seont Strizzolo la comission Paritetiche e sarà sostignude ancje dal “impuartant document” che al fo aprovât dal Consei regjonâl tal 2011, cuant che une petizion popolâr, inviade par iniziative dal sindic di Migjee, Alberto Bergamin, e fo sotscrite di 1046 citadins che “justementri a domandavin il dirit al insegnament dal furlan. Un insegnament che l’Istitût comprensîf di Romans dal Lusinç al veve dineât motivant che no si jere rivâts al numar minim di iscrizion, ven a stâi 15 di lôr”.
Cun cheste decision la scuele si è metude in contrast sedi cul come 1 dal articul 4 de leç 482/1999, sedi cul articul 10, come 4 dal Dpr ai 20 di Març 2009 numar 81. Un document che al stabilìs che pes zonis gjeografichis dulà che a vivin minorancis linguistichis, si pues no tignî in cont il numar minim des iscrizions.
“In curt - al sotlinee Strizzolo - si trate di viodi se e je la pussibilitât pal Friûl - VJ di podê meti man a une gjenerâl riorganizazion dal servizi scolastic, caraterizât di une autonomie funzionâl che e garantissi il dirit dal insegnament de marilenghe tai diferents nivei di istruzion, come che di 20 agns a cheste bande e à bielzà fat la Provincie di Trent”.
Par altri, cheste autonomie funzionâl tal insegnament des lenghis des minorancis pe Regjon e podarès jessi un cerce, o forsit vignî insieme, de atribuzion de competence de istruzion par intîr. “La cuestion no je une fufigne, ma un cantin bielzà tal diari - al conferme Strizzolo - e al podarès cjatâ fuarce te riscriture dal Titul V de Costituzion che la riforme e je cumò ae atenzion dal Parlament”. ❚
Antonella Lanfrit


text:
1914-2014 IL CENTENARI DES BAUSIIS E DE VERGOGNE. Cumiât
Scomençade cul prin numar dal 2014, ve ca la nestre “cuintristorie” de prime vuere mondiâl memoreade chest an. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. Nô o contarìn storiis e aspiets de cuistion che la retoriche dai Stâts nazionâi no à mai contât. (11e pontade. FIN)✒ Redazion
E ce sucedial dopo? Une volte che i esercits si son smobilitâts, che i siôrs de vuere a àn firmât i tratâts, che i muarts a son stâts sepulîts e lis lagrimis des maris suiadis? Ce aie lassade al Friûl cheste sflandorose, epiche, declamade “Vuere sacre ae Bandiere”, onorade dai siei erois, imbastide par difindi e par slargjâ i siei confins? Muarts, disperazion, fam. Ve chi, ce che al è restât. La bugade mortâl de Spagnole, la tremende influence che e à finît di copâ i plui debii, i vecjos, i denutrîts. Une tiere sledrosade dai cjamps di bataie, ruvinade dal sac e bandonade tal pustot. Paîs sdrumâts, disperazion, voie di scjampâ vie, a cirî “in lasimpon”, pai trois dal Mont, une pussibilitât che dopo tancj sacrificis imponûts no vignive concedude. Magari in France. O in Argjentine. In Canadà. E centenârs di fameis de Valcjanâl o des Vals, obleadis a bandonâ lis cjasis dai lôr vons, a sielzerin di trasferîsi in Austrie, in chel che al restave dal grant Imperi, preferint jessi dispatriâts ma pûr simpri intun paîs tant plui civîl di chê Italie che ju voleve masanâ intune culture e intune societât che no rivavin a ricognossi tant che la lôr. Nol baste. Une sdrume di soldâts, di casermis, di guarnigjons in monture a forin inviadis di dute Italie a presidiâ i confins chi di nô. Un mût par agjevolâ i matrimonis fra talians! Une azion di snazionalizazion cidine e strissant, al dîs cualchidun. A inventâsi la retoriche dai monuments, dai sacraris, là che i vues insanganâts dai muarts a saressin deventâts, intune liturgjie macabre di muart, l’esempli par chei fîs che di li a pôc, a pene cualchi an, a varessin vût di metisi ancjemò une volte in monture par murî in Grecie, Jugoslavie o in Russie. Ce grande bufule, ce straordenarie coionade, lusint di medaiis, paradis, memoreazions. Iscrite intune sdrume di patachis, di poesiis fatis recitâ a memorie di plui di cualchi mestre masse ubidiente ae corone, di contis ispiradis a dute cheste propagande insopuartabile e esagjerade. Ator di chei monuments, e nasseve di fat la retoriche dal Fassisim, la esaltazion de “biele muart” pe patrie, il sacrifici des maris, l’imolâsi dai fîs. E vie a cambiâ il cognon des fameis, il non dai paîs, par che a fossin il plui talians pussibii. Massime chei sclâfs. Si che duncje, Zabnice (non sloven che come in furlan al volarès dì “tiere di ’savis”) al devente, inte ridicule traduzion taliane, Camporospo. Ma stant che nol pâr bon, ve il plui patriotic “Camporosso”, ven a stâi tiere rosse di sanc imolât par une bataie juste. Chê scombatude cuintri i turcs tal ‘400 magari: ma simpri buine par ricuardâ che un bon cristian al sa ben che la anime spandude cul sanc e je plui gradide al cîl, come che a zighin i capelans militârs cuant che a benedissin i canons. Il tratât di vuere (che nol fo gran di pâs, viodudis lis sôs conseguencis) nus à duncje definitivementri glotûts inte panze di un stât incjocât di nazionalisim, di prejudizis raziâi, cetant grivi e bacanot, une vore convint di sburtâ chel procès di snazionalizazion etniche, culturâl, sociâl tacât tal 1866, cuant che il tricolôr pe prime volte al à svintulât tal cîl di Udin, e rilançât tal 1919. Crudelmentri, in plui di cualchi câs. Conseguencis? O sin stâts presidiâts, militarizâts, trasformâts intun gredei di poliziots, maressiai e doganîrs. Une situazion che cul timp si è ancje complicade, si che duncje di une tiere intal “cûr” di Europe o sin deventâts il “cûl” de Italie, presidi ultin di un stât che al à fat une grande fature, simpri, a ricognossi la nestre specialitât. O vin paiât insome un presit cetant alt, e o lin indenant a paiâlu. Par chest, il “centenari” de vuere nus à parût une bufule in plui. Une comedie tragjicomiche, une burlete che nus ingomee ancjemò prime che e scomenci. Nol fossial ancje dome par ducj i beçons che a son stâts metûts sul plat, in cheste ete di crisi e di dificoltât. E no podìn restà cussì, cence pandi il nestri pinsîr, libar, eretic, cuintritindince. O vin di oponisi ancje intal non di chei vecjos, di chei muarts, di chês feminis, di chei fruts, di ducj chei mats che in chestis pirulis o pensin di vê almancul un fregul riscatât. Il segn che le vin fate gruesse a son lis vôs che i benpensants nus àn indreçadis par convincinus che cheste nestre rubriche e va cuintri il spirt patriotic de nazion. Benon. Ma di cuale nazion? No di sigûr de nestre. Cualchidun nus à dit che o vin ofindude la monture, la memorie, la storie di tancj zovins che le àn puartade murint par fâ il lôr dovê. O volarès podê domandâ a ducj chei zovins che a son stâts crevâts di une granade, o fusilâts dai carabinîrs, o che si son pierdûts par simpri intal pantan di une trincee, se chê monture ur è stade comude cuant che, blestemant o preant o maledint re e bandiere, a son crepâts pensant ae famee, ai fîs, ai vecjos che no ju varessin mai plui viodûts. Nus àn ancje dite che chest nestri at di libare cussience al riscje di dividi, di meti malepâs, di sgarfâ tal turbit, cuant che invezit o varessin dibisugne di pacificazion e di concuardie. E invezit, o vin continuât a insisti. A vierzi la plaie. Parcè che al vâl di plui un dolôr responsabil che une mancjance di pinsîr incocalide. E une cussience che e rimuardi al è il segn di un spirt che no si lasse dislidrisâ come che al fos une jerbe triste. Ma che al ten dûr cu lis ongulis e cui dincj, magari pierdint dut ma di sigûr no la fam di libertât. La dignitât di un popul che di simpri al sburte dì par dì une vite di fadie, ma libare e braurose de sô libertât. Cualchidun nus à ancje dit che divuardi se cheste serie di schiribiçs e ves di jentrâ intune scuele. Ma il compit di un insegnant no isal chel di dismovi la cussience? Di stiçâ il confront? Di fâ viodi il mont cun voi clârs, libars di ogni fumate? Se la bestie e vuache al è segn che je stade colpide. E duncje a bon pro! De pâs e de libertât di ogni popul di chest mont. ❚
Angelo Floramo


text:
Une scuele dongje ae comunitât e funzione miôr di chês altris
“La globalizazion e lasse fûr la scuele dai siei procès tant mancul di îr”. Alessandro Cavalli al stime tant che ‘risultâts che a varessin di fâ saltâ su la cjadree ducj chei che si interessin di scuele e di educazion’, chei otignûts dai fantats talians di cuindis agns - a ben che distints in macroareis regjonâls e par tipologjie di studis - intes investigazions internazionâls PISA, ducj risultâts in maniere significative disot de medie dai paîs OCSE.
Calcolâts di fat i risultâts dal nestri sisteme scolastic, la politiche nazionâl e cjape cussience de dibisugne di adotâ une politiche di rilanç dal fâ scuele cu la adozion di plans plui organics e integrâts par progjetâ azions di disvilup e di potenziament dai nestris percors di istruzion e di formazion, inte prospetive de costruzion di une dimension europeane de istruzion.
Di fat, a risultin deludentis lis prestazions dai nestris students in dutis lis trê lis areis indagadis (Reading, Mathematical and Scientific Literacy) e intal frame work di problem posing and solving, denotant pocjis competencis intai setôrs strategjics de cognossince, ancje in relazion ai lengaçs di base (un tierç dai students talians nol passe il prin nivel de scjale des performances matematichis). Cun di plui, si note une basse capacitât di meti in at procès cognitîfs autonoms, cu la dificoltât prevedibile a poiâsi su chescj nivei di cognossincis intune prospetive di lifelong learning.
Ma, par chel che chi nus interesse - o ben lis azions di miorament di podê introdusi, ancje se cu la cussience che la aree furlane e continue a contrassegnâsi pes buinis evidencis ripuartadis - al è impuartant rimarcâ cemût che, ancje se inte dificoltât di operâ corelazions definitivis stant che i paîs osservâts a àn identitâts gjeopolitichis e scolastichis diviersis, i risultâts positîfs di cualchi paîs intal sigurâ il sucès formatîf, o sedi la acuisizion di un cuadri complès di competencis e di meta competencis, a sedin di associâ ae esistence di sistemis scolastics decentrâts. O ben, sistemis che a previodin relazions organichis e sinergjichis cu lis comunitâts istituzionâls e i ents teritoriâi, cuntun grât alt di autonomie funzionâl e une flessibilitât impuartante inte ufierte dai percors formatîfs. Flessibilitât che si tradûs in programs di cualitât, di definî in relazion al contest. Chest al assum duncje une rilevance strategjiche se o pensìn ae intensitât de variabile dal contest intal determinâ la trasformazion de scuele di lûc di riproduzion des diferencis socioculturâls a lûc di promozion de diversitât, intal cuadri dal insiorament e dal potenziament des identitâts cognitivis di ogni fantat, tant che al sugjerît aromai de plui part de leterature su la autovalutazion dai sistemis scolastics. ❚
Rose Turchine


text:
A lezion di autonomie cu la Grame
Tancj comuns (Cjarlins, Flaiban, Flumisel, Listize, Merêt di Tombe, Muçane, Prissinins, Rivis Darcjan, Sedean, Tor di Zuin, Tramoçs Disot, Vît), cu la poie di Glesie Furlane, La Patrie dal Friûl e Radio Onde Furlane; il dut coordenât e organizât da “La Grame”.
E je cheste in struc la liste dai sogjets publics e privâts che a son daûr aes “Feveladis propedeutichis a Lezions di Autonomie”, une schirie di apontaments tra Otubar e Novembar che si davualzaran in Friûl.
Chi sot il program complet.
AUTONOMIE E AMINISTRAZION
Joibe ai 16 Otubar a lis 20.30 – Cjarlins – Sale Consiliâr, Ex Latarie
Cristian Sedran – Sindic di Muçane
Gianluca Falcomer – Sindic di Cint
Stefano Zannier – Assessôr Provinciâl di Pordenon
Alberto Bergamin – Ex Sindic di Migjee
Massimo Moretuzzo – Sindic di Merêt di Tombe
Moderadôr: Giorgio Cavallo
AUTONOMIE, LENGHE E CULTURE
Joibe ai 23 Otubar a lis 20.30 – Flaiban - Centri Sociâl
Romano Michelotti – Glesie Furlane
Marco Stolfo – Universitât di Udin
Franco Fabbro – Universitât di Udin
Aldo Colonello – Circul Culturâl Menocchio
Cantarutti Paolo – Coop di Informazion Furlane
Moderadôr: William Cisilino
AUTONOMIE E COMUNICAZION
Joibe ai 30 Otubar a lis 20.30 - Rivis Darcjan – Sale Consiliâr
Andrea Valcic – La Patrie dal Friûl
Antonio Banchig – Novi Matajur
Mauro Missana – Onde Furlane
Fulvio Romanin – Ensoul
Roberto Pensa– La Vita Cattolica
Moderadôr: Giovanni Bertoli
AUTONOMIE E ECONOMIE
Joibe ai 13 Novembar a lis 20.30 – Flumisel – Sale don Bison
Roberto Muradore – Cisl Udin
Graziano Tilatti – Confartigianato
Franco Soldati – Udinese calcio
Luigi Cortolezzis – Secab
Mirko Bellini – Cantina di Casarsa
Moderadôr: Ennio Scridel
AUTONOMIE, POLITICHE
E EUROPE
Joibe ai 20 Novembar a lis 20.30 – Merêt di Tombe – Sale Consiliâr
Sergio Cecotti – Convergenza per il Friuli
Marzio Strassoldo – Identità e innovazione
Cristiano Shaurli – Conseîr Regjonâl
Federico Simeoni – Conseîr provinciâl di Udin Front Furlan
Alessandro Carrozzo – Friûl Diferent
Moderadôr: Carlo Puppo.❚
✒ Redazion


text:
Lauc, e torne a vierzi la Buteghe di alimentârs
Al someave che l’an 2014 si fos puartât daûr ancje “Il girasole”, la uniche buteghe di alimentârs dal paîs di Lauc. E sarès stade une pierdite che di sigûr e varès contribuît ae murie dal paîs.
La CIC, Cooperative Indot Cjargne, dopo une atente valutazion, e à decidût di subentrâ ae vecje gjestion vierzint il “CIC Market Lauco”.
La Cooperative e à la sede a Vile Santine e e lavore sul teritori dal 1987: achì a vegnin fats prodots de metalmecaniche e e da lavôr a 26 personis. Tal 2000 la cooperative e à decidût di disferenziâ i afârs e e à viert une buteghe di alimentârs a Enemonç.
Di cheste esperience e je nassude ancje la presentazion dal progjet “VEM” (vicino è meglio) che Sabide ai 10 di Zenâr al è stât presentât a Lauc.
“Nô o crodìn tai piçui negozis di mont – al conte il president de Cooperative Stefano Adami – i nestris negozis a son un pôc particolârs parcè che a àn plui servizis: si puedin comprâ alimentârs, magari ancje ordenant la spese par telefon (la consegne in cjase e je gratis), si puedin mandâ fax, fâ fotocopiis… o cirìn di lâ incuintri aes esigjenzis de int e soredut cun presits une vore competitîfs. Chest parcè che o fasìn part di une grande cooperative che nus permet di podê comprâ i prodots a presits interessants. Il nestri investiment al è propit chest: cirî di dâ un servizi no costôs al utent finâl. Par di plui o vin decidût di cjapâ sù la siore che e gjestive la buteghe di prin par podê doprâ la sô grande esperience lavorative e sociâl madurade tai agns”.
Dal sigûr al è un segnâl positîf par Lauc e al podarà jessi un esempli ancje par tancj paisuts di mont cjargnei che a son simpri plui in dificoltât: sigûr al è un moment indulà che lis ativitâts a diminuissin, di conseguence simpri plui i puartons des cjasis si sierin.
“Jo o soi nassût e cressût in Svuizare ma o ai decidût di tornâ a vivi achì, parcè che o crôt in cheste tiere. Jo o crôt inte Cjargne – al siere Stefano – e tai cjargnei. O vin dome di creâ une mentalitât plui elastiche e o vin di vierzisi di plui aes novitâts e crodi di plui intes nestris capacitâts. Il destin de Cjargne al è tes nestris mans. Tornâ a vierzi une buteghe al è pensâ che i piçui paîs a puedin tornâ a vivi e a jessi plens di int che e à voie di vivi tal so teritori”. ❚
✒ Marta Vezzi